Sewe sterf in gru-botsingArgieffoto Sewe mense is dood toe ŉ vragmotor en ŉ bussie Saterdagaand omstreeks 22:45 op die R101 tussen Pienaarsrivier en die Ga-Maubane-afrit in Limpopo gebots het. Lt.kol. Moatshe Ngoepe, woordvoerder van die polisie, het gesê sewe passasiers in die bussie is op slag dood toe die voertuig reg van voor met die vragmotor gebots het. “Die vragmotor het ŉ swaar vrag agterop gehad en het in ŉ noordelike rigting gery. Die bussie het in die teenoorgestelde rigting gery,” het Ngoepe gesê. Volgens Ngoepe het die bestuurder van die bussie ernstige beserings opgedoen, terwyl twee mans wat in die vragmotor was ongedeerd is. Hy het bevestig die polisie ondersoek ŉ saak van strafbare manslag. Ngoepe het gesê die identiteit van die oorledenes moet nog vasgestel word.